Forssassa kahden seurueen sanaharkka ajutui molemminpuoliseksi pahoinpitelyksi lauantaina aamuyöstä. Pahoinpitely ja sanaharkka käytiin Forssan vastaanottokeskuksen lähistöllä Turuntiellä.

Rikoskomisario Riku Vihtilän mukaan henkilöt eivät saaneet pahoja vammoja. Sanaharkan aluksi paikalla oli ollut muutamia henkilöitä. Seurueet olivat ryhtyneet huutelemaan toisilleen ja paikalla oli toistakymmentä henkilöä.

Poliisi ei ota kantaa, oliko kahakassa vastaanottokeskuksen turvapaikanhakijoita.

Tilanne on poliisin mukaan ohi, eikä forssalaisten tarvitse olla huolissaan.

– Yksittäinen kohtaaminen Forssan yössä, kuvailee Vihtilä.

Sanaharkan jälkeen poliisi tehosti valvontaansa yöllä Forssassa, mutta Vihtilän mukaan nyt Forssassa partioidaan normaalisti. Poliisi tutkii asiaa pahoinpitelynä. Epäiltynä on muutamia henkilöitä ja poliisilla on henkilöllisyydet selvillä.